Praegune turumajandus on ilmselt keerukam kui 19. sajandil Marxi uuritu: kui tookord töölised ei olnud ka juriidiliselt töövahendite omanikud, siis tänapäeval tekib näiteks "illusoorse omamise" probleem. Tööline võib formaalselt omada töövahendeid, aga kuna ta suudab toota nii väikeses koguses, et ei suuda võistelda turul, müüb ta oma tööd ühele/paarile ettevõtjale (näiteks kaubaautojuht, kellel on küll sõiduk, kuid kes äraelamiseks müüb oma tööd transpordivedude kompaniile, sest ühe autoga ei ole tal võimalik turul otse tarbijale teenust pakkudes konkurentsi osutada). Probleeme (Wright 1979; Mingione 1997; Pugliese 2008) tekitab ka teatud väikeettevõtjate roll, peale selle töövahendite osaline omamine ja kontroll (tööline, kellel on ettevõtte aktsiaid, ametiühingute liikmed ettevõtete nõukogudes jne).